b'\n_START_ARTICLE_\nRigoletto\n_START_SECTION_\nOopperan synty\n_START_PARAGRAPH_\nVerdi valitsi v. 1850 libretisti Francesco Maria Piaven kanssa aiheeksi Victor Hugon n\xc3\xa4ytelm\xc3\xa4n Le Roi s\'amuse ennen kuin oli s\xc3\xa4velt\xc3\xa4nyt Stiffelion. N\xc3\xa4ytelm\xc3\xa4n perusajatuksen mukaan hovinarri halusi tappaa koko val\xc2\xadtakun\xc2\xadnan hallitsijan. Libretto valmistui lokakuussa ja joulukuussa Venetsian oopperan La Fenicen johtaja Carlo Marzari kir\xc2\xadjoitti Verdille ilmoittaen, ett\xc3\xa4 "moraa\xc2\xadliton ja s\xc3\xa4\xc3\xa4dyt\xc3\xb6n" La Maledi\xc2\xadzione libretto ei l\xc3\xa4p\xc3\xa4issyt sensuuria. Piave kirjoitti uuden version nimelt\xc3\xa4 Il Duca di Vendome. Nyt valtakunta vaihtui Mantovan herttuakunnaksi mutta juoneen j\xc3\xa4i ep\xc3\xa4loogisuuksia. Sensuuri ja La Fenicen johto hyv\xc3\xa4ksyiv\xc3\xa4t muutoksen, mutta Verdi ei ollut siihen tyytyv\xc3\xa4inen. Juonen ristiriitaisuudet korjattiin ja muun muassa p\xc3\xa4\xc3\xa4henkil\xc3\xb6 Triboulet muu\xc2\xadtettiin Rigolettoksi. Verdi sai tahtonsa l\xc3\xa4pi ja p\xc3\xa4\xc3\xa4henkil\xc3\xb6st\xc3\xa4 tuli kyttyr\xc3\xa4selk\xc3\xa4inen hovinarri. Rigoletto s\xc3\xa4vellettiin 40 p\xc3\xa4i\xc2\xadv\xc3\xa4ss\xc3\xa4 v. 1851.  Teos sai lopullisen hyv\xc3\xa4ksymisen sensuurilta vain 4 viikkoa ennen aiottua ensi-iltaa. Esitys oli t\xc3\xa4ydellinen menestys._NEWLINE_Suomessa Rigoletto sai ensiesityksens\xc3\xa4 Helsingiss\xc3\xa4 vuonna 1879, suomeksi k\xc3\xa4\xc3\xa4nnettyn\xc3\xa4 se esitettiin ensimm\xc3\xa4isen kerran vuonna 1917.\n_START_SECTION_\nMusiikki\n_START_PARAGRAPH_\nVerdi laittoi kirouksen koko oopperan teemaksi. Se on alkusoitossa ja jokainen n\xc3\xa4yt\xc3\xb6s p\xc3\xa4\xc3\xa4ttyy kiroukseen. Oopperan juoni on looginen ja selke\xc3\xa4, keskushenkil\xc3\xb6t ovat kuvatut hienosti ja el\xc3\xa4v\xc3\xa4sti, kaikilla heill\xc3\xa4 on omat huippuhetkens\xc3\xa4. Ainoa p\xc3\xa4\xc3\xa4henkil\xc3\xb6ist\xc3\xa4, jolla ei ole omaa aaria on Maddalena. H\xc3\xa4n on kuitenkin tasavertaisena mukana III n\xc3\xa4yt\xc3\xb6ksen kvartetissa. Verdin kekseli\xc3\xa4isyytt\xc3\xa4 kuvaa my\xc3\xb6s III n\xc3\xa4yt\xc3\xb6ksen myrskykohtauksessa n\xc3\xa4ytt\xc3\xa4m\xc3\xb6ntakainen kuoro, joka humisee tuulena. Musiikillisesti ooppera etenee intensiivisesti ilman taukoja ja se on t\xc3\xa4ynn\xc3\xa4 hienoja ja mieleenpainuvia aarioita ja duettoja. Kolmas n\xc3\xa4yt\xc3\xb6s on kokonaisuudessaan t\xc3\xa4ydellinen ja sen helmen\xc3\xa4 on kvartetti Bella figlia dell\'amore. _NEWLINE_Rigoletto tarjoaa kolmelle p\xc3\xa4\xc3\xa4roolin esitt\xc3\xa4j\xc3\xa4lle paljon mehukasta laulettavaa, Erityisesti baritoneille Rigoleton rooli on aina ollut er\xc3\xa4\xc3\xa4nlainen mittapuu. Kaikkien aikojen kuuluisin Rigoletto oli ehk\xc3\xa4 italialainen Tito Gobbi, joka my\xc3\xb6s vanhoilla p\xc3\xa4ivill\xc3\xa4\xc3\xa4n opetti roolin tulkintaa Suomen kuuluisimmalle Rigoletolle, Usko Viitaselle. Muita kuuluisia Rigolettoja ovat olleet Titta Ruffo, Giuseppe De Luca, Leonard Warren, Sherrill Milnes, Renato Bruson sek\xc3\xa4 Leo Nucci. Gildan, Rigoleton tytt\xc3\xa4ren, roolista muistetaan mm. Lina Pagliughi, Joan Sutherland, Anna Moffo, Maria Callas ja Renata Scotto. Mantuan Herttua on kuuluisimpia tenorirooleja mieleenpainuvine aarioineen. Ehk\xc3\xa4 parhaiten Herttuan roolista muistetaan Luciano Pavarotti, jonka tunnusaarioihin kuuluisa "La donna \xc3\xa8 mobile" kuului. Muita kuuluisia herttuoita ovat olleet mm. Enrico Caruso, Jussi Bj\xc3\xb6rling, Giuseppe di Stefano ja Alfredo Kraus.\n_START_SECTION_\nTapahtumapaikka ja -aika ja oopperan kesto\n_START_PARAGRAPH_\nAika: 1500-luku Paikka: Mantova_NEWLINE_Kesto: I n\xc3\xa4yt\xc3\xb6s 55\xe2\x80\x99, II n\xc3\xa4yt\xc3\xb6s 30\xe2\x80\x99 ja III n\xc3\xa4yt\xc3\xb6s 35\xe2\x80\x99 Yhteens\xc3\xa4 n. 2h\n_START_SECTION_\nLyhyt juoniseloste\n_START_PARAGRAPH_\nI N\xc3\x84YT\xc3\x96S_NEWLINE_1. Kohtaus_NEWLINE_Mantovan Herttuan palatsissa juhlat ovat ylimmill\xc3\xa4\xc3\xa4n. Herttua kertoo Borsalle kirkossa n\xc3\xa4hneens\xc3\xa4 tun\xc2\xadtemattoman ja kauniin naisen, jonka h\xc3\xa4n haluaisi saada. \xc3\x96isin naisen luona vierailee salaper\xc3\xa4inen mies. Herttua toteaa Questa o quel\xc2\xadla (T\xc3\xa4m\xc3\xa4 tai tuo, se on samanteke\xc2\xadv\xc3\xa4\xc3\xa4) ja vie tanssin py\xc3\xb6rteisiin Kreivit\xc3\xa4r Cepranon. Hovinarri Rigoletto pilkkaa aisankannattajaa Kreivi Cepranoa. Marullo kertoo hovimiehille h\xc3\xa4mm\xc3\xa4styt\xc2\xadt\xc3\xa4v\xc3\xa4n\xc3\xa4 uutisena Rigolettolla olevan "rakastajattaren". Suuttunut Kreivi Ceprano p\xc3\xa4\xc3\xa4tt\xc3\xa4\xc3\xa4 kostaa Rigolettolle. Musiikki keskeytyy Kreivi Monteronen tullessa sis\xc3\xa4\xc3\xa4n ja h\xc3\xa4n syytt\xc3\xa4\xc3\xa4 Herttuaa tytt\xc3\xa4rens\xc3\xa4 h\xc3\xa4p\xc3\xa4isemisest\xc3\xa4. Monterone pid\xc3\xa4tet\xc3\xa4\xc3\xa4n ja Rigoletto k\xc3\xa4\xc3\xa4ntyy pilkkaamaan Monteronea. Monterone langettaa kirouksen Rigolettolle.  Rigoletto pel\xc3\xa4styy ja vaikenee, Monterone vied\xc3\xa4\xc3\xa4n pois. _NEWLINE_2. Kohtaus_NEWLINE_Rigoletto tapaa kadulla kotinsa luona palkkamurhaaja Sparafucilen. Sparafucile tarjoaa palvelustaan mutta Rigoletto varmistaa vain mist\xc3\xa4 h\xc3\xa4n l\xc3\xb6yt\xc3\xa4\xc3\xa4 Sparafucilen tarvittaessa. Ajatuksissaan Rigoletto l\xc3\xa4hestyy kotioveaan Pari siamo (Olemme samanlai\xc2\xadsia Toisella kieli, toisella tikari). Rigoletto astuu portista sis\xc3\xa4\xc3\xa4n ja Gilda heitt\xc3\xa4ytyy h\xc3\xa4nen syliins\xc3\xa4. Figlia.. Mio parde aloittaa Rigoletton ja Gildan dueton. Gilda on asunut is\xc3\xa4ns\xc3\xa4 luona muutaman kuukauden ja ei k\xc3\xa4y muualla kuin kirkossa. Rigoletto vaikenee Gildan \xc3\xa4idist\xc3\xa4. Giovannan tulee tarkasti vartioida Gildaa opastaa Rigoletto ja kuullessaan askelia kadulla, h\xc3\xa4n menee katsomaan kuka siell\xc3\xa4 on. Samassa Herttua pujahtaa ja lahjoo Giovannan. Herttua h\xc3\xa4mm\xc3\xa4styy olevansa Rigoletton talossa ja h\xc3\xa4nen unelmoima kaunokainen onkin Rigoletton tyt\xc3\xa4r. Rigoletto poistuu ja Gilda muistelee kaihoten komeaa nuorukaista joka on usein seurannut h\xc3\xa4nt\xc3\xa4 kirkosta kotiin. Herttua tulee esiin kesken haaveiluiden. Gilda on innoissaan Herttuan kiihke\xc3\xa4st\xc3\xa4 julistuksesta E il sol dell\xe2\x80\x99anima, la vita \xc3\xa8 amore (El\xc3\xa4m\xc3\xa4mme aurinko on rakkaus). Herttua esittelee itsens\xc3\xa4 k\xc3\xb6yh\xc3\xa4ksi opiskelijaksi Gualtier Mald\xc3\xa8ksi. Herttua poistuu kuullessaan kadulla liikett\xc3\xa4. Salaliittolaiset kokoontuvat Kreivi Cepranon johdolla. Pihalla Gilda toistaa nime\xc3\xa4 Gualtier M\xc2\xadald\xc3\xa8 Caro nome che il mio cor (Rakas nimi, syd\xc3\xa4meeni k\xc3\xa4tket\xc2\xadty). Naamioituneet salaliittolaiset aikovat ry\xc3\xb6st\xc3\xa4\xc3\xa4 Rigoletton "rakasta\xc2\xadjattaren". Rigoletto saapuu paikalle ja h\xc3\xa4net puhutaan mukaan koska aikomuksena on muka ry\xc3\xb6st\xc3\xa4\xc3\xa4 Kreivit\xc3\xa4r Ceprano. Rigoletto avustaa tahtomattaan oman tytt\xc3\xa4rens\xc3\xa4 ry\xc3\xb6st\xc3\xb6ss\xc3\xa4. Salaliittolaisten poistuttua saaliinsa kanssa Rigoletto ymm\xc3\xa4rt\xc3\xa4\xc3\xa4 Gildan ry\xc3\xb6stetyksi ja n\xc3\xa4yt\xc3\xb6s p\xc3\xa4\xc3\xa4ttyy Rigoletton ep\xc3\xa4toivoiseen huutoon Ah, La maledizione! _NEWLINE_II N\xc3\x84YT\xc3\x96S _NEWLINE_Herttua on onneton, palattuaan Rigoletton taloon h\xc3\xa4n huomasi sen tyhj\xc3\xa4ksi. Herttua suree menetetty\xc3\xa4 valloitustaan Parmi veder le lagrime (Luulen n\xc3\xa4kev\xc3\xa4ni h\xc3\xa4nen kyyneleens\xc3\xa4) mutta ilostuu kun kuulee salaliittolaisten ry\xc3\xb6s\xc2\xadt\xc3\xa4neen Rigoletton "rakastajattaren". Herttua vie Gildan pois ja \xe2\x80\x9dlohduttaa\xe2\x80\x9d h\xc3\xa4nt\xc3\xa4 omalla tavallaan._NEWLINE_Rigoletto saapuu ep\xc3\xa4toivoisena palatsiin ja saa selville Gildan olevan siell\xc3\xa4. Hovimiehille Rigoletto tunnustaa Gildan olevan h\xc3\xa4nen oma tytt\xc3\xa4rens\xc3\xa4. Rigoletto purkaa vihaansa Cortigia\xc2\xadni, vil razza dannata (Hovimie\xc2\xadhet, kiro\xc2\xadtut). Lopussa h\xc3\xa4n is\xc3\xa4n\xc3\xa4 rukoilee ja anoo n\xc3\xb6yr\xc3\xa4n\xc3\xa4 hovimiehilt\xc3\xa4 Gildaa takaisin. Gilda saapuukin tukka hapsottaen ja kertoo tarinansa is\xc3\xa4lleen Tut\xc2\xadte le feste al tempio (Joka pyh\xc3\xa4aamu). Kreivi Monterone vie\xc2\xadd\xc3\xa4\xc3\xa4n vankilaan teloitettavaksi ja Rigoletto saa muistutuksen kirouksesta. Rigoletto vanno Herttualle kostoa S\xc3\xac, vendetta, tremenda vendetta (Kosto, kaamea kosto). Gilda anoo turhaan is\xc3\xa4lt\xc3\xa4\xc3\xa4n armoa Herttualle. _NEWLINE_III N\xc3\x84YT\xc3\x96S_NEWLINE_Rigoletto ja Gilda ovat n\xc3\xa4kym\xc3\xa4tt\xc3\xb6miss\xc3\xa4 Sparafucilen majatalon ulkopuolella. Gilda on korviaan my\xc3\xb6ten rakastunut Herttuaan ja t\xc3\xa4n\xc3\xa4 iltana Gildan pit\xc3\xa4isi omakohtaisesti n\xc3\xa4hd\xc3\xa4 millainen hulttio Herttua todellisuudessa on. Herttua saapuukin majataloon ja laulaa La donna \xc3\xa8 mobile (Na\xc2\xadinen on huikentelevainen). Sparafucilen sisar Maddalena toimii houkutuslintuna ja liittyy Herttuan seu\xc2\xadraan. Upean kvartetin aloittaa Herttua Bella figlia dell\xe2\x80\x99amore (Kaunis rakkauden lap\xc2\xadsi) ja muut liittyv\xc3\xa4t siihen vuorollaan. _NEWLINE_Sparafucile ja Rigoletto sopivat Herttuan murhaamisesta. Palkkamurhaaja saa heti puolet palkkiosta ja loput kun Rigoletto saa ruumiss\xc3\xa4kin.  Ennen poistumistaan Rigoletto k\xc3\xa4skee Gildan pukeutua pojaksi ja aamulla h\xc3\xa4nen tulee l\xc3\xa4hte\xc3\xa4 kokonaan pois kaupungista._NEWLINE_Myrsky nousee. Herttua kuiskuttelee Maddalenalle ja menee nukkumaan. Maddalena on ihastunut Herttuaan ja pyyt\xc3\xa4\xc3\xa4 ettei t\xc3\xa4t\xc3\xa4 tapettaisi. Gilda palaa po\xc2\xadjaksi pukeutunee\xc2\xadna ja kuulee Sparafucilen ja Maddalenan keskustelun. Sparafucile ei voi pett\xc3\xa4\xc3\xa4 asia\xc2\xadkastaan mutta suostuu s\xc3\xa4\xc3\xa4st\xc3\xa4\xc2\xadm\xc3\xa4\xc3\xa4n Herttuan, jos ennen puoltay\xc3\xb6t\xc3\xa4 tulisi joku ma\xc2\xadjataloon. Gilda p\xc3\xa4\xc3\xa4tt\xc3\xa4\xc3\xa4 uhrata oman henkens\xc3\xa4 Herttuan puolesta ja koputtaa oveen. Gilda astuu sis\xc3\xa4\xc3\xa4n ja Sparafucilen tikari v\xc3\xa4l\xc3\xa4ht\xc3\xa4\xc3\xa4 pimeydess\xc3\xa4. _NEWLINE_Myrsky on laantunut, Rigoletto saa ruumiss\xc3\xa4kin ja maksaa. Rigoletto nauttii kostostaan, mutta \xc3\xa4kki\xc3\xa4 h\xc3\xa4n kuulee kaukaisuudessa Herttuan iloisen \xc3\xa4\xc3\xa4nen La donna \xc3\xa8 mobile. Peloissaan Rigoletto avaa s\xc3\xa4\xc2\xadkin ja n\xc3\xa4kee kauhistuneena kuolemaisillaan olevan Gildan. Onneton is\xc3\xa4 jyskytt\xc3\xa4\xc3\xa4 turhaan h\xc3\xa4diss\xc3\xa4\xc3\xa4n majatalon ovea. Is\xc3\xa4 katselee kuolevaa tyt\xc3\xa4rt\xc3\xa4\xc3\xa4n. Gilda kuiskaa \xe2\x80\x98Rakastin h\xc3\xa4nt\xc3\xa4 liian paljon ja nyt kuolen h\xc3\xa4nen takiaan\xe2\x80\x99. Gilda pyyt\xc3\xa4\xc3\xa4 is\xc3\xa4lt\xc3\xa4\xc3\xa4n anteeksiantoa Lassu - in cielo (Tuo\xc2\xadlla taivaassa). Rigoletto on suunniltaan ja ep\xc3\xa4toivonen, kosto on k\xc3\xa4\xc3\xa4ntynyt h\xc3\xa4nt\xc3\xa4 itse\xc3\xa4\xc3\xa4n vastaan. Ah, La maledizione! soi orkesterista oopperan lopuksi.'